
U povodu proslave 100. obljetnice postojanja 
Bazilike Srca Isusova u Zagrebu, Postulatura za 
proglašenje blaženim i svetim sluge Božjega Iva¬ 
na Merza objavljuje ovu brošuru kao doprinos 
proslavi ovoga hrvatskog nacionalnog svetišta 
Srca Isusova. Njome ujedno želimo svratiti po¬ 
zornost vjernika i posjetitelja Bazilike koji dolaze 
Srcu Isusovu, «izvoru svetosti i milosti», na Slugu 
Božjega Ivana Merza, čiji se grob u njoj nalazi, a 
koji je kroz šest godina svakodnevno bio stalni 
posjetitelj ovoga Svetišta; u njemu je svakoga da¬ 
na od 1922. sve do pred svoju smrt do 1928.g. 
prisustvovao svetoj misi i primao ljubav Kristova 
Srca u svetoj Pričesti. Ovo mu je Svetište Božan¬ 
skog Srca pomoglo da se na krilima svoga hra¬ 
brog duha uzdiže prema vrhuncima kršćanske 
savršenosti i svetosti koja će biti potvrđena nje¬ 
govim proglašenjem blaženim i potom svetim, a 
što očekujemo u skoroj budućnosti. 

Što je značilo ovo Svetište Srca Isusova u Za¬ 
grebu, u Palmotićevoj ul. 33, za našega budućeg 
blaženika, čitatelj će moći pronaćj u ovom prika¬ 
zu veza Ivana Merza s Bazilikom. Želja nam je da 
svaki posjetitelj ove naše sada već stogodišnje 
Bazilike nađe u njoj za svoj rast u duhu i svetosti 
ono što je našao i naš budući blaženik i svetac 
Ivan Merz. 

POSTULATURA ZA BEATIFIKACIJU IVANA MERZA 

Dr. IVAN MERZ 

1896. -1928. 

Vjernik-laik, katolički intelektualac, 
promicatelj Katoličke akcije i liturgijske 
obnove, apostol i uzor katoličke mladeži 

Ivan Merz rođenje 16. XII. 1896. g. u Banjoj Lu¬ 
ci, gdje je 1914. g. završio gimnaziju. Nakon trom¬ 
jesečnog boravka u Vojnoj akademiji započinje 
studij u Beču, koji prekida zbog Prvog svjetskog 
rata. Pozvan je u vojsku i proživljava sve strahote 
rata na fronti u Italiji do 1918. Nakon rata nastav¬ 
lja studij književnosti u Beču (1919.- 1920.) i 
dovršava ga u Parizu (1920.-1922.). Dolazi u Za¬ 
greb, gdje postaje profesor francuskog jezika i 
književnosti. Doktorirao je 1923. na Filozofskom 
fakultetu Sveučilišta u Zagrebu radnjom o utjeca¬ 
ju liturgije na francuske pisce. 

Razmišljanjem, studijem, a osobito u krvi i pla¬ 
menu rata dolazi do potpunog obraćenja i spoz¬ 
naje istinitosti katoličke vjere. Svoj život po¬ 
svećuje Isusu Kristu načinivši kao laik zavjet 
vječne čistoće. Aktivno radi na odgoju hrvatske 
mladeži u katoličkoj organizaciji "Hrvatski 
Orlovski Savez", kojoj je dao geslo "Žrtva - Euha¬ 
ristija - Apostolat" i u koju uvodi načela papinske 
Katoličke Akcije. Premda mlad i kao laik smatran 
je "stupom Crkve" u Hrvatskoj. Potpuno odan 
Crkvi i Papi, Merz je bio čovjek žive vjere, iskrene 
molitve, samoodricanja, dnevne Pričesti, adora- 

čije, predanog trpljenja, široke naobrazbe, bliz 
ljudima i svakom je čovjeku iskazivao kršćansku 
ljubav. Svoju čuvenu izreku «Katolička vjera je 
moje životno zvanje», koju je pisao svojoj majci 
još kao student iz Pariza, ostvario je do savršeno¬ 
sti u svome kratkom životu. (Ovu je njegovu izja¬ 
vu citirao i Papa Ivan Pavao II. u svome govoru u 
Splitu 4. X. 1998.) 

Ivan Merz umro je u Zagrebu 10. svibnja 
1928.g. u 32. godini života, na glasu svetosti. Na 
samrti je prikazao svoj život Bogu kao žrtvu za 
hrvatsku mladež. Grob mu se nalazi u Bazilici 
Srca Isusova u Zagrebu, kamo je za života sva¬ 
kodnevno dolazio na sv. misu. Postupak za nje¬ 
govo proglašenje svetim odvija se u Vatikanu. 

Već za života, a napose nakon smrti, Ivan Merz 
je postao uzor kršćanskog života tisućama hrvat¬ 
skih katolika, napose mladih. Njegovo ime 
značilo je, a znači i danas, program života i rada 
za vjernika katolika koji želi aktivno raditi na svo¬ 
me posvećenju i na širenju Kristova Kraljevstva u 
društvu. Natpis s vijenca koji su mu mladi posta¬ 
vili na grob još 1929. najbolje izražava što je Merz 
značio, a znači i danas za tolike koji ga slijede: 

«HVALA TI ORLE KRISTOV ŠTO SI NAM 
POKAZAO PUT K SUNCU». 

Ljubav Kristova Srca u sv. Pričesti 

Misli Ivana Merza o Euharistiji 

Povlašteno mjesto susreta Ivana Merza s Božanskom ljubavlju 
Kristova Srca bila je Euharistija, kojoj je svakodnevno pribivao u 
Bazilici Srca Isusova posljednjih šest godina svoga života. Ljubav 
prema Isusu nazočnom u Euharistiji bila je u ishodištu njegovih 
brojnih apostolskih pothvata. Ovdje donosimo neke njegove važnije 
misli o vrijednosti i važnosti Euharistije, koje su proizašle iz njego¬ 
va osobnog iskustva i uvjerenja. 

Gdje je nama ljudima Bog prisutniji negoli u presvetoj 
Euharistiji?! Pričest je izvor života. 

Bio sam jučer na Pričesti i tako sam veseo i zadovoljan i 
čini mi se da se neču nikada žalostiti pa makar mi i teško bilo. 

Trebam duševne snage, trebam crpsti iz nepresahljivog 
vrela Ljubavi, iz one svesilne moči Euharistije. 

Euharistija napunja dušu rasvjetom koja je svjetlija od da¬ 
na, koja je pretvara u duševno zadovoljstvo, koja smiruje u 
osjećanju nečega nepoznatog i neizmjernog. 

Idem sutra na sv. Pričest da opet upijem snage za borbu. 

Neki dan vidjeh svećenika na bojištu. Najradije bih polju¬ 
bio ruke koje su držale Krista. 

Ne zaboravimo na Kristovu neizmjernu ljubav i posveti¬ 
mo veću pažnju maloj bijeloj Hostijici, koja osamljena na nas 
čeka u studenim crkvicama. 

U sv. Pričesti gdje se vaše tijelo i vaša duša ujedinjuje sa 
samim Božanstvom, treba biti vrhunac vašega života; 

U sv. Pričesti je vrhunac cjelokupne liturgije. 

Sve veličanstvene molitve i pjesme, sva vaša razmatran¬ 
ja, svi vaši čini tijekom dana moraju biti kristocentrični, mora¬ 
ju biti usmjereni prema tom jedinom času vašega dnevnoga 
života - sv. Pričesti. 

Sjedinjujući se s Kristom u sv. Pričest već se na zemlji 
ispunjava vaša zadnja svrha i postajete dionicima same biti 
Božje. 

Misna žrtva je tek onda potpuna ako se po Pričesti najtje- 
snijim vezama ljubavi sjedinimo s Isusom pretapanjem jedne 
biti u drugu. 

Budimo suvremeni katolici i postanimo po sv. Pričesti 
dionicima beskrajnog života Riječi Božje. 

Euharistija je naša prva radost na zemlji; po njoj već po¬ 
stajemo dionicima buduće nebeske slave. 

ŠTOVATELJ SRCA ISUSOVA 


Kad uđete u Baziliku Srca Isusova, s desne 
strane kod oltara sv. Alojzija uočit ćete jedan grob 
na kojem uvijek gori svjetlo, ima cvijeća, a na 
grobnoj ploči nalazi se mnogo zahvalnica na ka¬ 
menim pločicama. I kad se zaustavite pred ovim 
grobom i pročitate da u njemu počiva dr. Ivan 
Merz, mladi katolički laik i apostol hrvatske mla¬ 
deži, možda ćete se zapitati: po čemu je ovaj mla¬ 
di čovjek, laik, vezan za Baziliku Srca Isusova, što 
je učinio da se našao dostojnim te njegovo po¬ 
sljednje počivalište bude pod svodovima ovoga 
hrama, hrvatskoga nacionalnog svetišta Srca Isu¬ 
sova. Na to pitanje odgovorit će Vam retci koji sli¬ 
jede. U njima međutim nećete naći cjelovit prikaz 
Ivanova života. Ovdje je prikazan sam jedan vid 
njegove duhovnosti: njegovo štovanje Srca Isuso¬ 
va i njegove aktivnost u okviru Bazilike. Za cjelo¬ 
vit prikaz života Ivana Merza, njegova rada i nje¬ 
gove duhovnosti čitatelje upućujemo na njegove 
brojne biografije koje su o njemu objavljene, a na¬ 
vedene su na kraju ove brošure. 

Prije nego konkretno opišemo veze koje je Slu¬ 
ga Božji Ivan Merz imao s Bazilikom Srca Isusova 
u Zagrebu, treba istaknuti da je bio veliki štovatelj 
Srca Isusova. Ostavio nam je o tome brojna svje¬ 
dočanstva u svome dnevniku, u svojim spisima i 
na kraju u svome testamentu. Njegove tekstove, 
koji nam govore o njegovoj velikoj ljubavi prema 
Srcu Isusovu, donosimo kronološki kako su 
nastajali. 

Obavio pobožnost Devet prvih petaka 

Prvi spomen na Srce Isusovo 
imamo u njegovu dnevniku pri¬ 
godom završetka velike devetnice 
spasa, nakon što je obavio po¬ 
božnost devet prvih petaka u čast 
Srcu Isusovu. Imao je tada 23 
godine: 

"Jučer je bio najznamenitiji dan u 
mome životu. Obavio sam devetu sv. Pričest na slavu 
Presv. Srca Isusova i vjerujem da ću gledati dubine 
Presv. Trojstva. Neizmjernu ovu Kristovu ljubav mo¬ 
ram barem nekako ovdje zaslužiti, pa ću Božjom pomoći 
gledati da što snažnije nastavim djelo posvećenja." 

(Zagreb, 26.IX.1919.) 

Molitva Srcu Isusovu za roditelje 

Ivanovi roditelji nisu bili posebno religiozni. 
Trudio da ih privede bliže Bogu, što mu je postup¬ 
no i uspjelo. Molio se stoga Srcu Isusovu, koje ga 
je, kako sam priznaje, uslišalo: 

"Tata je 12. I. (o srebrnom piru) nakon 20 godina 
primio sv. Pričest. Moje su molitve Srcu Isusovu 
uslišane. U pismu, što mi ga je pisao, vidim tipičan 
primjer konverzije. Obratio ga je nadnaravni element: 
milost. Još ostaje mama na brizi. Srce Isusovo, pomo- 
zi!" (Pariz, 20.1.1921.) 

"Srce Isusovo, Tebi posvećujem 
svoj život!" 

Ivan je dosta tjelesno trpio i nakon rata. Bolo¬ 
vao je na očima. Trpljenje gaje sve više približava¬ 
lo Kristu. U pariškom zapisu iz dnevnika nalazi¬ 
mo njegovu čuvenu rečenicu kojom tvrdi da po¬ 
svećuje svoj život Srcu Isusovu: 

"Bol moja još uvijek traje i zbog toga ne pisah skoro 
ništa. Hvalim Isusu Kristu da sam u prošlom razdob¬ 
lju, za vrijeme korizme, mogao zaroniti u more boli 
Njegova Srca i da sam tako živio u uskoj vezi s Njime. 
Usput sam preveo Križni put Paul Claudela.... Zbog te 
moje očne boli ne mogoh se posvetiti studiju katoličke 
literature, kako bih želio... Srce Isusovo, Tebi po¬ 
svećujem svoj život: ako je na Tvoju slavu da trpim i 
tako dođem k Tebi, neka bude Tvoja volja, i molim Te da 
uza me budu u Tvome kraljevstvu i moji roditelji..." 

(Pariz, 2S.III.1921.) 

Privoditi duše Srcu Isusovu 

Ivan je gorio od revnosti za širenje Kristova 
Kraljevstva. Želja mu je da što veći broj ljudi pri¬ 
vede k Bogu i k Srcu Isusovu. Izvadak iz njegova 
čuvenog Predgovora Zlatnoj Knjizi, priručnika 
orlovske mladeži o tome nam uvjerljivo govori: 

"Dao dobri Bog da Zlatna Knjiga u ovome obliku 
odgoji vojsku apostola, vojsku svetaca, koja će se razle- 
titi diljem hrvatske domovine i osvajati poput kato¬ 
ličkih vitezova carstvo ljudskih duša. Neka i ona nešto 
pridonese da posvuda kod nas zavladaju načela svete 
Rimokatoličke Crkve i da na taj način Presveto Srce 
Isusovo privine što veći broj naše braće u svoj božan¬ 
ski zagrljaj. (Put k Suncu, 2. izd. 1993. str. 156) 

"U Presvetom Srcu odani" 


Gotovo sva svoja privatna pisma Merz je redo¬ 
vito završavao formulom "u presvetom Srcu oda¬ 
ni". I to je jedan podatak koji nam govori koliko je 
bio prožet ljubavlju Kristova Srca. Donosimo iz¬ 
vadak iz njegova pisma sarajevskom nadbiskupu 
Sariću. 

"Jasno je da smo se mi orlovi stavili u službu svete 
Crkve spremni da je milošću Božjom pomažemo u 
širenju Kraljevstva njezina božanskog Zaručnika. Ne¬ 
mamo nikakvih nuzgrednih ciljeva, već onaj jedini 
glavni: što više duša sjediniti s Isusom. Stoga se apso¬ 
lutno pokoravamo i u tom pitanju, kao u svim drugi¬ 
ma, našim biskupima ....U svete se molitve preporuča 
Vaš u presv. Srcu odani I.Merz. (Pismo sarajevskom 
Nadbiskupu Ivanu Ev. Sariću, 3.V.1926.) 



Isusovo Srce suosjeća 
s ljudskim potrebama 

I u drugim svojim člancima Ivan Merz spo¬ 
minje Srce Isusovo. Tako u članku "Socijalno-eko- 
nomska akcija katolika" piše: 

"U socijalno-ekonomsku djelatnost katolika spada¬ 
ju sve one ustanove, koje imaju kao neposredan cilj da 
ljudima, i to poglavito onim slojevima koji trpe, mate¬ 
rijalno pomognu. U taj rad spadaju katolički radnički 
sindikati, raznovrsne zadruge za nabavu, osigurava¬ 
juća i pripomoćna društva i slično. Kad se Isus popeo 

na brdo i vidio mnoštvo gladnog puka oko sebe, smilo- 
valo mu se. No istodobno, dok je Njegovo Srce osjeti¬ 
lo tjelesnu bol izgladnjelih ljudi, još je većina ono osje¬ 
tilo onu glad za Istinom, koji je mučio bijedni narod. 
Nahranio je pet tisuća ljudi... Tim što je nahranio gla¬ 
dan narod, postigao je Isus jedan duhovni i vrhunarav¬ 
ni cilj: narod je u Isusu upoznao Proroka i obećanog 
Mesiju i kasnije je lakše mogao razumjeti otajstvo 
presv. Euharistije." (Put k Suncu, 2. izd. 1993. str. 167) 

Srce Isusovo - najjači faktor 
za rekristijanizaciju društva 

Ivan Merz se bavio mišlju da pokrene katolički 
dnevnik. U tu je svrhu posjetio uredništvo pozna¬ 
tog francuskog katoličkog dnevnika "La Croix" u 
Parizu i informirao se o organizaciji izdavanja nji¬ 
hova lista. Već je bio sastavio i pravila za urednike 
toga hrvatskoga katoličkog dnevnika kojemu je 
dao naziv "Kristov stijeg". Donosimo ovdje samo 
one izvatke gdje izrijekom spominje Srce Isusovo. 

«Što se tiče druge točke, to svaki urednik mora biti 
uvjeren da on neće napredovati i neće moći postati du¬ 
hovnim vođom svojih čitalaca, ako ostane isključen iz 
euharistijskog pokreta i ako se ne posveti Presv. Srcu 
Isusovu, koje je danas najjači faktor za rekristijaniza¬ 
ciju društva. Budući da je čovjek odviše slab i jer posve 
generalni savjeti vrlo rijetko urode konkretnim plo¬ 
dom, to valja od svakog urednika laika tražiti da se ob¬ 
veze sub levi (pod laki grijeh) da će ispunjavati, dok je 
član redakcije, slijedeće: 1.Posvetit će se Presv. Srcu 
Isusovu, pričestivši se na devet prvih petaka; 2. 
Pričestit će se barem dva puta mjesečno (ali se prepo- 
ruča da to čini svake nedjelje); 3.Ispitat će si dnevno 
savjest; 4.Dnevno će barem pola sata posvetiti razma- 

tranju, molitvi, duhovnom štivu...; 5. Dnevno će iz- 
moliti jedan Veni Creator (Dođi Duše Sveti)... ." 

(Put k Suncu, 2. izd. 1993. str. 171) 

Molitva Srcu Isusovu za novu zajednicu 

U želji da se potpuno stavi u službu Kristu i 
širenju njegova Kraljevstva u dušama, Ivan je 
namjeravao osnovati zajednicu katoličkih laika 
po uzoru na sličnu talijansku ustanovu "Opera 
Kardinal Ferrari". Takve ustanove zovu se seku¬ 
larni, odnosno svjetovni instituti. Rana smrt ga je 
spriječila da provede zamisao, ali je njegovu ideju 
djelomično ostvarila njegova bliska suradnica 
Marica Stanković; osnovala je prvi ženski svjetov¬ 
ni institut u Crkvi u Hrvata pod nazivom Zajed¬ 
nica Suradnica Krista Kralja. U svojem pismu 
Marici Stanković spominje Srce Isusovo od kojega 
očekuje pomoć: 

«Veoma se radujem da ste se molitvom dali u pri¬ 
pravu za "Operu". To je najnaravniji početak. Tako 
ćete si isprositi providencijalnog muža, koji će ostva¬ 
renje uzeti u ruke. Ako Vam je moguće, sastavite popis 
djevojaka koje se za to zanimaju, a pogotovo ako ih ima 
s vječnim zavjetom čistoće. A Vi svakako pišite u "Za 
Vjeru i Dom" u tom duhu, kako uz veliki poziv što ga 
žena ima kao majka i supruga, danas trebamo djevica, 
koje u svijetu poput redovnica sudjeluju u osvaja- 
lačkoj, spasavajućoj i posvećujućoj misiji Crkve... 
Čini se daje ostvarenje muške Opere isto tako udaljeno 
kao i Vaše... Međutim se mi molimo Presv. Srcu, da 
nam ono u pravi čas pokaže put. Ne dvojim, da će to 
Presv. Srce i učiniti; osnutak mnogih redova u povije¬ 
sti pokazuje, kako su oni tako reći spontano iznikli i 
prokrčili put unatoč zaprekama.» (Pismo Marici Stan¬ 
ković, 31. VIII.1927. - Život, br.5. 1938. str.295) 


12 


BAZILIKA SRCA ISUSOVA 
središte Merzova 
duhovnog života 



Unutrašnjost Bazilike Srca Isusova u Zagrebu. Mje¬ 
sto u klupi (označeno pločicom) gdje je Ivan Merz 
običavao klečati za vrijeme svakodnevnog prisustvovanja 
sv. misi. Uz pločicu je Merzov misal, koji se čuva u njego¬ 
vom muzeju, iz kojega je pratio i molio sv. misu. 

Dok je boravio u Zagrebu posljednjih šest go¬ 
dina svoga života. Bazilika Srca Isusova bila je za 
Ivana Merza mjesto i sredstvo njegova molitve¬ 
nog i sakramentalnog života, njegova uspona 
prema svetosti, ali i njegova apostolata. Svakod¬ 
nevno je dolazio u ovu crkvu na sv. misu i sv. 
pričest kroz punih šest godina koliko je živio u 
Zagrebu, sve do svoje smrti. Stanovao je u ta¬ 
dašnjoj Mihanovićevoj ulici 2, drugi kat (danas 
Starčevićev trg 6) pa mu je Bazilika Srca Isusova 
bila najbliža crkva. Mjesto u klupi gdje je 
običavao klečati prisustvujući sv. misi (na desnoj 

strani klupa, uz oltar sv. Alojzija) označeno je da¬ 
nas posebnom metalnom pločicom s natpisom. 
Redovito je dolazio na sv. misu ujutro u 6,30 s. 

Isusovac o. Josip Vrbanek 
- Merzov duhovnik 

U Bazilici Srca Isusova, među 
očima isusovcima Ivan Merz si je 
našao ispovjednika i duhovnog 
vođu u osobi o. Josipa Vrbaneka, 
nacionalnog tajnika Apostolata 
molitve i promicatelja štovanja 
Srca Isusova. K njemu je svakoga 
tjedna dolazio na ispovijed i na 
duhovni razgovor. Pod njegovim vodstvom 
obavljao je u isusovačkom samostanu i duhovne 
vježbe iz kojih su nam se sačuvale dragocjene bil¬ 
ješke. Na galeriji Bazilike Merz je veoma često u 
poslijepodnevnim satima obavljao pobožnost 
križnog puta, a u crkvi adoraciju, kako to svjedoči 
njegov duhovnik. U Bazilici Srca Isusova Merz je 
8 . XII. 1923.g. učinio i zavjet vječne čistoće nakon 
obavljenih duhovnih vježbi, u kojima je jasno 
spoznao da Bog od njega želi da ostane kao po¬ 
svećeni laik u svijetu. 1 O njegovoj pobožnosti 
Srcu Isusovu i nastojanju da se ona proširi o. 
Vrbanek posvećuje u svojoj knjizi o Merzu poseb¬ 
no poglavlje. 2 

Apostolski prisutan u Orlovstvu 

Osim što je Bazilika Srca Isusova bila za dr. 
Ivana Merza središte njegova duhovnog života, 
ona je također bila i jedno od mjesta njegova apo- 

1 Josip VRBANEK, Vitez Kristov Ivan Merz, Zagreb, 1943., 179-185. 

2 Isto, 204-208. 

stolskog rada. U okviru Bazilike djelovalo je kato¬ 
ličko orlovsko društvo «Kačić», koje je okupljalo 
radničku mladež. Svoje prostorije i vježbaonicu 
imali su u dvorišnoj zgradi u prizemlju u Palmo- 
tićevoj 31 (danas velika dvorana za predavanja). 
U ove prostorije Merz je često zalazio posjećujući 
kao tajnik Hrvatskog Orlovskog Saveza (HOS) 
ovo orlovsko društvo. Usko je surađivao i s poz¬ 
natim isusovcem Brunom Foretićem, koji je bio 
duhovnik ove katoličke organizacije. Sačuvale su 
nam se dvije njihove zajedničke fotografije. 

Aktivan član Marijine Kongregacije 

Osim u Orlovskoj organizaciji 
Ivan Merz je djelovao i u Marijinoj 
kongregaciji za akademičare, koja 
je svoje sjedište imala također u 
Bazilici Srca Isusova. U njoj je 
vršio službu tajnika sve do svoje 
smrti. Unutar Kongregacije često 
je održavao zapažena predavanja, 
a za članove je organizirao i «liturgijski izlet» tra¬ 
pistima u Rajhenburg (27.XII.1923.). Među sudio¬ 
nicima izleta bio je i maturant Franjo Seper, ta¬ 
kođer član Kongregacije, budući zagrebački nad¬ 
biskup i kardinal. On se upravo u Marijinoj kon¬ 
gregaciji upoznao s Ivanom Merzom, s kojim je 
sve do kraja njegova života podržavao prija¬ 
teljske kontakte. Postavši nadbiskupom, te iz 
osobnog iskustva uvjeren u Merzovu svetost, 
nadbiskup Šeper pokrenuo je 1958. god. postu¬ 
pak za njegovo proglašenje blaženim. 

Pionir filozofsko-teološkog studija 
pod vodstvom isusovaca 

Još jedan važan moment treba 
istaknuti u povezanosti Ivana 
Merza s Bazilikom Srca Isusova. 

Nakon što je 1923.g. postigao dok¬ 
torat na Filozofskom fakultetu 
Sveučilišta u Zagrebu, Merz je u 
jesen iste godine započeo u Bazili¬ 
ci Srca Isusova privatni studij 
kršćanske filozofije pod vodstvom o. Antuna 
Alfirevića, voditelja Marijine kongregacije. Studij 
je trajao dvije godine, a potom ja nastavio dalje 
sam proučavati teologiju. Ovim svojim studijem 
Ivan Merz je u izvjesnom smislu postao preteča 
današnjega Filozofskog fakulteta Družbe Isuso¬ 
ve, na kojem danas brojni laici, poput njega, stu¬ 
diraju kršćansku filozofiju i religijsku kulturu. 

Iz Bazilike na žrtvenik križa 
u pratnji duhovnika 

Dan prije odlaska u bolnicu Ivan je pohodio u 
Bazilici svoga duhovnika o. Vrbaneka, od kojega 
se oprostio. U razgovoru koji je vodio s duhovni¬ 
kom, a koji je vjerno opisan u Merzovoj biografi¬ 
ji, 3 Ivan je izrazio jasan osjećaj da Bog od njega 
traži da mlad umre i da stoga svoj život prikazuje 
za katoličku mladež u Hrvatskom orlovskom sa¬ 
vezu. Sutradan, 25. travnja 1928. Ivan je posljednji 
puta pošao na sv. misu u Baziliku Srca Isusova, 
odakle je potom otišao u bolnicu. Njegov duhov¬ 
nik redovito ga je posjećivao u bolnici i podijelio 
mu je i bolesničko pomazanje prije smrti. 

3 Isto, 149-155. 

Očekujem vječno posjedovanje 
Presvetog Srca Isusova 

Merz je, predosjećajući da će umrijeti, prije 
odlaska u bolnicu na operaciju sastavio svoju 
oporuku, odnosno svoj nadgrobni natpis i to na 
latinskom jeziku, jeziku Crkve. To je bilo ujedno i 
posljednje što je Ivan napisao u svome životu. U 
nekoliko rečenica Ivan je sažeo sav svoj život i 
svoje vjerovanje u budućnost koju mu obećava 
Onaj kojemu je povjerovao i posvetio svoj život. I 
u tom zadnjem spisu Ivan spominje Srce Isusovo 
riječima koje izražavaju čvrstu vjeru i nadu u 
obećano blaženstvo. Treba uočiti tri pridjeva koji¬ 
ma označuje imenicu «possessio-posjedovanje», a 
čime je izrazio svoju duboku vjeru, te nadu i žar¬ 
ku želju za sjedinjenjem s Kristovom ljubavlju 
kroz Njegovo srce: inseparabilis, plenissima, ae- 
terna possessio Srni cordis lesu - nepodijeljeno, 
najpotpunije, vječno posjedovanje Presvetog Srca 
Isusova. 

Ivanova oporuka jest divan zaključak njegova 
života, kruna njegove pobožnost i svečani finale 
remek-djela što ga je Ivan stvorio od svoje duše i 
svoga života. Riječi njegove oporuke nalaze se da¬ 
nas uklesane na mramornoj spomen-ploči na nje¬ 
govu grobu u Bazilici Srca Isusova u Zagrebu. 
Donosimo ih ovdje u latinskom izvorniku kako 
ga je Merz sastavio i u hrvatskom prijevodu: 

TEST AMENTUM 


Decessit in pače fidei catholicae. 

Mihi vivere Christus fuit et mori lucrum. 

Expecto misericordiam Domini 
et inseparabilem, plenissimam, aeternam 
possessionem Smi Cordis Jesu. 

I(van) M(erz) dulcis in refrigerio et in pače. 

Anima mea attinget finem suum 
quare creata erat. 

En Theo Kyrio. 


Hrvatski prijevod: 


Umro u miru katoličke vjere. 

Život mi je bio Krist a smrt dobitak. 

Očekujem milosrđe Gospodinovo 
i nepodijeljeno potpuno vječno 
posjedovanje Presvetog Srca Isusova. 
I(van) M(erz) sretan u blaženstvu i miru. 
Duša če moja postiči cilj za koji je stvorena. 
U Gospodinu Bogu. 

U Bazilici Srca Isusova tijelo 
Ivana Merza očekuje uskrsnuće 

Ovako veliku ljubav, nadu i očekivanje za sje¬ 
dinjenjem s Isusovim Srcem Božja je Providnost i 
na vidljiv način nagradila. Njegovo je tijelo 
1977.g. preneseno s Mirogoja, iz obiteljske grobni¬ 
ce, u Baziliku Srca Isusova u Zagrebu, tj. u onu 
crkvu u koju je Ivan posljednjih šest godina svoga 
života svakoga dana dolazio na sv. misu i primao 
sv. Pričest. Grob mu je postao tako bliži njegovim 
štovateljima. I tu pod svodovima hrvatskog na¬ 
cionalnog svetišta Presvetog Srca Isusova njego¬ 
vo tijelo očekuje uskrsnuće. 



Grob Ivana Merza u Bazilici Srca Isusova n Zagrebu 

Tako je Božja Providnost i vanjskim načinom 
nagradila Ivanovu ljubav prema Srcu Isusovu, te 
njegovu nadu i pouzdanje što je izrazio u svome 
testamentu - natpisu koji mu danas stoji na njego¬ 
vom grobu, a u kojem čitamo i ovu rečenicu: 
«Očekujem milosrđe Gospodinovo i vječno, naj¬ 
potpunije, nepodijeljeno posjedovanje Presvetog 
Srca Isusova.» 

Uspon prema oltaru 

Za 15. obljetnicu Merzove smrti 1943. g. Iva¬ 
nov duhovnik o. Josip Vrbanek objavio je biogra¬ 
fiju Ivana Merza pod naslovom «Vitez Kristov 
Ivan Merz», koja je sastavljena u vidu pokretanja 
postupka za Merzovu beatifikaciju o kojoj se već 
tada ozbiljno govorilo. 1958.g. postupak za beati¬ 
fikaciju Ivana Merza pokrenuo je tadašnji zagre¬ 
bački nadbiskup Franjo Šeper. Od 1986. g. postu¬ 
pak se odvija u Vatikanu, na Kongregaciji za kau- 
ze svetaca. Od početka 2002. po nalogu Pape Iva¬ 
na Pavla II. postupak za Merzovo proglašenje 
blaženim na Kongregaciji za kauze svetaca u Vati¬ 
kanu privodi se kraju. Vjerujemo da nije daleko 
dan kada će Ivan biti uzdignut na čast oltara kao 
blaženik i svetac Katoličke Crkve. 

PAPA IVAN PAVAO II. 0 IVANU MERZU 


Mladim hrvatskim vjernicima, koji su hodočastili u Rim u ne¬ 
koliko navrata, Papa Ivan Pavao II. preporučio je Ivana Merza kao 
uzor: 


“Nastojte slijediti stope tog velikog katoličkog laika.” 

(30. IV. 1980.) 

“Dragi moji mladi Hrvati! I vi, kao što je Merz, tražite Isusa 
preko liturgije, da ga možete što bolje upoznati.” (1 .V. 1981.) 

“Dragi moji mladi Hrvati!... Vi se nadahnjujete idejama velikog 
apostola hrvatske mladeži, profesora Ivana Merza. On je veoma 
ljubio Crkvu i Kristova namjesnika... Evo vam primjera!« 

(29. IV. 1982.) 

«Poput vašega ideala profesora Merza trebate biti vjerni Sve¬ 
toj Crkvi i Svetom Ocu Papi... Kao dr. Merz, koji je nadahnuo mno¬ 
ge mlade duše, tako i vi svratite pozornost na euharistijski život.... 
On je svaki dan primao svetu pričest, često se ispovijedao i imao 
je posebnu ljubav prema Majci Božjoj...” (2. V. 1983.) 

KARDINAL FRANJO KUHARIĆ 0 IVANU MERZU 

Zagrebački nadbiskup Kardinal Franjo Kuharić u raznim je pri¬ 
godama govorio i propovijedao o Merzu. Evo nekoliko misli iz nje¬ 
govih govora: 

«Merz je svjetao primjer i današnjim intelektualcima i mladi¬ 
ma koji žele biti ljudi Crkve... U njemu je živjela svetost Crkve.« 
(25. XI. 1978.) - «lvan Merz bliješti u nizu velikih, vjernih sinova i 
kćeri naše Crkve kao jedan blještavi vrhunac... On ima mnogo to¬ 
ga reći danas našim mladima...» (26. XI. 1978.) - «lvan Merz je 
remek djelo Duha Svetoga.« (15. XII. 1979.) - «lvan Merz je čudo 
milosti Božje.« (10. V. 1982.) - «Merz je svjedok za Isusa Krista u 
savršenosti života.« (7. XI. 1996.) - «Merz je apostol liturgijske 
obnove prije Drugog vatikanskog sabora.« (14. IX. 1996.) 

Posljednja izjava Kard.Kuharića o Ivanu Merzu: «Merz je svo¬ 
jim obraćenjem i životom suvremena poruka današnjim generaci¬ 
jama i mladim intelektualcima da je vjera svjetlo Kristovo koje 
obasjava svakoga čovjeka.« (31.1.2002.) 

BAZILIKA SRCA ISUSOVA 
U ZAGREBU 



"Život mi je bio Krist, a smrt dobitak. 
Očekujem milosrđe Gospodinovo 
i nepodijeljeno, potpuno, vječno 
posjedovanje Presvetog Srca Isusova." 


Iz Testamenta Ivana Merza 











